정조 13년
己酉閏五月二十二日辰時上御熙政堂大臣備局堂上引見入侍時左議政李性源右議政蔡濟恭左參贊金華鎭行戶曹判書徐有隣行吏曹判書李在簡行副司直李柱國禮曹判書鄭昌順漢城判尹徐有防刑曹判書沈頤之行副司直李邦一李漢豐江華留守尹承烈行副司直金持默校理金熙朝行左承旨金思穆假注書李海隣事變假注書鄭弼祚記注官趙慶遠金鳳顯以次進伏訖性源曰近日日熱甚劇聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰中宮殿湯劑停止爲日已久其間諸節更若何上曰別無所損矣上曰次對久未爲之故今日食後使之來會矣日熱如此暫時爲之可也性源曰小臣過蒙天恩幸得長暇旣省父母之墳又經子墳之遷窆居常惶感曷有其極第念臣之目今病狀自來情勢豈有一分登筵之望而自鄕上來之後再經廟薦又登賓對殆若無故者然竊不勝惶悶之至亟賜遞解以卒生成之澤是臣區區之望也上曰過矣國體事面有不可不顧豈可以人言輕遞相職乎上曰次對爲之可也性源曰此慶尙監司洪檍狀啓也別餉耗一千餘石移屬統營而其代以加分耗租太中準折充數爲請矣當初餉耗劃給旣爲蕩債支放之需則屬之統營之後嶺營之請其充數不是異事而其在重糴政之道亦難輕議矣上曰右相之意何如濟恭曰嶺營事臣未詳其裏面矣上曰禮判曾經嶺伯此事果何如昌順曰蕩債之後本營需用專靠於餉耗而餉耗移送之後不可無變通之道而近來本道元加分外年例加分數甚夥然則今又加分而取耗者其爲民弊亦云不細而債錢當捧旣定年限則只有臣一人之所捧更無擧論此若盡捧豈無需用之道乎上曰此非朝家所惜而但外邑蕩債之代以各衙門加分耗劃送其在事面終涉苟簡以本道雄藩雖非加分一條豈無從他變通之道乎須卽關問於本道道伯使之更入商量使卽論報以爲稟處可也濟恭曰近來朝家多用疎釋之典刑曹許多滯囚皆蒙恩宥惠澤旁流無物不及此實爲導迎和氣之一端矣臣不勝欽仰之至而第惟或外方或京司經年閱歲之滯囚有非掌獄之官所可擅釋者也臣意則使道臣修上成冊就其中當爲用律者用之以律當爲酌決者卽爲酌決甚好故敢此仰達矣上曰刑判進前頤之進伏上曰依右相所奏就議大臣發關問之可也濟恭曰別營弊瘼臣所切悶而卒無矯救之策是尤可悶矣上曰軍料爲弊近復如何訓將想必知之矣柱國曰軍兵放料則一番申飭之後旣無剋削之弊又無濫受之患矣上曰然則公私俱便矣濟恭曰前該倉郞廳李良會可謂得人矣今乃移拜外任其代實難其人矣上曰辭朝後仍任亦有已例乎濟恭曰已例有無臣未詳知下詢戶判宜矣上曰戶判知之乎有隣曰下直後仍任無其例矣上曰左相之意何如性源曰百里之任尤貴得人旣已辭陛不必仍任矣上曰別營新捧幾何有隣曰今幾過半矣上曰弊瘼非不切悶而弊邑擇送亦所當念以此以彼俱係民國然則姑置之可也上曰平帥之實病有無予未詳知而必不欲往赴者抑何故也如有生還死歸之慮則非所可論而飭敎之下殆若力抗者故予果督送矣性源曰臣以近洞之故果有所聞實病云云果非虛語矣濟恭曰李敬懋看病之醫亦有往來於臣家者故聞其病狀則果是風症所祟而近來稍得向差之道渠之行期渠自催促云矣上曰然則第觀其行期好矣上曰向來金文淳外補事果何如辭陛之後果爲歷辭於卿耶濟恭曰果爲來見小臣而言辭之間頗有恭執體面之意矣性源曰今則似已回心矣上曰有何所言耶濟恭曰臣謂金文淳曰小學不云乎子道以承順爲孝父母所惡之事則固當勿爲父母所欲爲之事亦當爲之而已焉有以子而逆其父母之心自歸之不孝之科哉君亦父母爲臣子者敢不以承順爲一半分事君之道乎云云則文淳曰然矣然矣上曰然則外補姑爲分揀無妨矣仍命書傳敎曰向筵忘未提問今日始聞于大臣金文淳事處分未免過中自北營問政色辭間恭執體面翌日就第歷辭質言其回心云早知若此則豈有處分穩城府使金文淳外補特爲分揀且聞到任姑杳然云前府使仍任事卽爲分付上謂性源曰趙星逵上疏卿聞之乎疏中所云道伯之薦他臺先獲八字亦有些拶逼之意矣其中三營軍兵盡入城中之說則尤爲不成說矣近日取士之道甚窄故近有一經講賜第之擧矣疏中亦有請罷之說矣原疏當出送賓廳卿等見之可也且以尹蓍東事言之毋論有罪無罪意在息鬧今番李祉永疏苟有別般礙眼處則豈不處分乎以殊非息鬧之意爲批者意蓋深矣前吏判事亦非矣不擬則已如欲擬望則首擬何妨而只爲擧似於社稷提調副望不高不下試之一字似難免矣昌順曰本曹孝烈抄啓當卽回啓而間因左相之未及還朝延拖至今而今已就議大臣署經謹當修整入啓而自春至今禮堂屢次遞易前堂所議後堂不必更議單子則隨其所議前堂時磨勘者以前堂姓名書入追後磨勘者以時任堂上姓名書入何如上曰依所奏斯速磨勘可也有隣在簡曰嶺南三漕倉漕船上來時旣有安興點檢則法聖鎭點檢未知創於何時而入港之際反涉危險點閱之時易致逗留且値漕運空鎭之日反有留鎭將替行之擧事之無謂莫此爲甚自今以後安興外點檢竝爲革罷雖以安興言之必令齊泊於本鎭船所而爲之故其所出入每多艱辛云此後則無論嶺湖南各倉漕船到安興前洋浦口後水虞候乘船出去如例點檢則遵法除弊之道可以竝行不悖以此意分付三道定式施行何如上曰依爲之出擧條性源曰關西木事不可不一番筵稟後行會釐正矣各年條所捧木之升或麤尺或短者固無足多怪而甚至於十尺長手巾樣而稱以一疋寧有如許事理乎此莫非一任庫直輩偸弄之致右相纔以分三等報來之意知委本道而臣意則似不必分三等卽今庫在中升尺之可留作後用者置之其外不堪用者則秩秩區別某同某疋價爲幾許修成冊報來以待京司取用此後每年新作木者則疋疋踏某等某年尺數以備後考嚴立科條永杜作奸之弊俾有用不至無用此外年久不堪發賣之類令道臣從便區處且於每年作木時就五萬兩中或限四分一作木無餘則以本色純錢留寘每年終以作木幾許留錢幾許枚報本司以爲句管之地似好矣濟恭曰關西木之百孔千瘡臣之曾所目覩到今事發之後一番大釐正在所不已而每於筵席只有發端終無結梢此亦朝綱解弛之一端今則左相旣以目下區處之道日後整頓之策詳細陳達至於自備錢若干作木之後餘錢留置等項尤屬纖悉臣別無他見之可以仰陳而嗣後旣令踏某等某年尺數則朝家取用之時如或有不踏年條者該道伯論以贓汚之律以嚴典守之法恐好矣上曰依爲之所謂尺短之木揆以國體豈可徒然發賣而係是數十年前流來無憑考之物則到今査出追勘其勢末由雖令依卿等言從便分等區處而今番此擧卽大釐正也旣釐正之後所謂雜項名色豈敢更稱此後無論京司取用及摘奸之行若有不準尺無標識者當該道伯施贓汚之律斷不饒貸依右相言施行事嚴立科條仍載該府掌考可也出擧條有隣在簡曰三道儲穀一款頃伏承後日賓對講究以奏之命矣儲穀之道先問錢貨有無而多般講究終沒好策今若劃得關西小米幾許石視貿穀石數多少移錄均廳以均廳錢散給三道一從各其道已例從長貿儲而關西小米之輒靳區劃蓋以發賣之有弊也此則屬之均廳依例半分只取耗條則本道庫儲無減縮之患他道穀簿有貿取之路而大臣今方入侍下詢處之何如上曰大臣之意何如性源曰關西小米之靳許蓋出於欲禁發賣之弊而今若移錄均廳半分取耗則在關西別無所損且三道貿儲關係嗣歲之需特爲許施貿儲穀物石數則畿內米一萬石湖西米一萬五千石關東米五千石分排貿置而竝以各穀依準折貿取關西小米稱此數區劃似好矣濟恭曰臣於聽政初筵以關西小米事有所仰達而關西小米係是惟正稅穀之除留本道者則度支外例不得許施而近年以來多有各衙門請得取用之事心常慨然三道貿儲雖出爲民之意關西小米恐難許施矣上曰儲穀之方每筵提敎蓋爲民食兼爲嗣歲且閱本司去己酉年謄錄伊時亦以年事登熟預講不虞之需及至壬癸賴以全活日前次對爰倣已例特命卿等措劃稟處矣大抵以穀生穀不過移此易彼旣無加益之效徒有攢那之歎而右相持難之言甚有意見須以無用作有用方可謂之得其宜今日以關西雜項木綿發賣一款有所決給者待其拮据從速鳩穀至於穀價先推移之方惟在卿等與有司之臣相議方便而儲穀雖出爲民亦或有因此貽弊於民之慮此則年前飭敎不啻丁寧卿等亦必記有知此意竝須察飭可也出擧條有隣在簡曰法聖群山漕倉釐弊之道雖以都差使員稱號之意覆奏行會而近聞兩鎭事勢則此不足爲矯弊之方法聖則必得陳良一面群山則必得北面一面又以聖堂移屬邑鎭不相關涉然後可以永久無弊云而兩鎭雖曰一般漕弊則法聖尤甚先從尤甚處割地分掌如楚山府阿耳鎭已例恐合事宜群山則非但漕弊之差勝沃溝比靈光大小逈異有難遽然割出聖堂移屬尤係變通爲先嚴飭其邑鎭間爭較誅求之弊更觀前頭徐議矯革而地界分屬有關更張下詢大臣處之何如上曰大臣之意何如性源曰法聖鎭事勢不可無變通之道且有阿耳鎭已例陳良一面特許移屬使邑鎭不相關涉則許多弊瘼不期祛而自祛依戶惠堂所奏施行群山則爲弊之端不及法聖姑觀前頭處之似好矣濟恭曰兩鎭弊瘼俱欲矯救而靈光則地方闊大一面割出不足有無苟利漕轉不必持難至於沃溝則如斗小縣若失一面將不成邑樣旣難輕議先飭邑鎭永斷爭較誅求之習似好矣上曰漕轉之政何等至重割地移屬之前營鎭相較必當一般靈光郡陳良一面付之法聖仍作獨鎭而僉使用邊地履歷至於群山初意欲依法聖例爲之僉議旣有異同弊之緊歇邑之大小亦不無參差割地固難輕議履歷宜有酌定獨鎭則一也該僉使亦當用邊地履歷乎二窠邊地之新增若涉重難則別作堂下僉使窠如以有地閥前程武弁差送仍用堂上除遷之階亦果如何卿等各陳意見可也性源曰法聖則旣以獨鎭施行許作邊地履歷無所不可而群山則旣無割地之事不必與法聖一體變通矣濟恭曰法聖之許以邊地臣不無異議而至於群山旣不割給北面又不合屬聖堂竝與邊地履歷而不得蒙一視之澤則恐有向隅之歎矣上曰武將各陳所見可也柱國曰古群山旣爲邊地則群山關防不下於古群山且與法聖俱是漕運差員則法聖劃給一面又爲履歷窠而至於群山獨漏於一視之澤則不無向隅之歎且或以漕運時疎漏爲慮此有不然者兩年之內若有不善督運之事則依定式重勘勿用邊地履歷其所擧行似勝於前臣意則與法聖一體施行似好矣邦一曰臣待罪靈光郡守時往見法聖鎭形便則果是嶺湖要衝之處七山大洋亦在不遠設爲邊地固是便宜而至於群山鎭旣未目覩詢問之下不敢臆對矣漢豐曰臣之意見與訓鍊大將李柱國所奏別無異同矣上曰僉議旣如此兩鎭竝作邊地窠今聞法聖僉使以十六年前曾經靈光之人潦倒淹滯今反爲僉使云況已經邊地則無待乎兩漕運始陞邊地令該曹來頭相當窠遷擬係是令初其代必須擇差群山僉使亦待漕運限滿別爲收用俾各盡心於設始之初可也出擧條在簡曰每當都政前儲窠之月郡守以上窠以限滿守令純望備擬次次遷轉雖値口傳政事之時一體擧行已成近例今亦依此爲之何如上曰依例爲之可也出擧條上曰沁留進前承烈進伏上曰未交龜前徑先納符於宣傳官無怪其如此而奪符之時例有相對拔劍之事其果爲之乎承烈曰宣傳官則拔劍而臣雖有劍未及拔之矣上曰旣聞之後不可仍置合爲推考矣仍命書榻敎曰江華留守尹承烈推考承烈曰統禦移轄之初舟師軍官六百名本府筵稟擇定作隊成廳已過十年身役比他稍歇試射亦有賞格民多願屬人皆壯實今雖分營旣聚之軍旅不當竝罷而本府以保障依歸之地雖有御駕船二隻及官船六十餘隻水禦初無團束之一旅顧此海防亦一欠典臣謂軍官姑勿竝罷依前許赴都試則師制不必別設軍額亦無減縮他日緩急庶可得力而係是軍制自臣府不敢擅便下詢大臣處之何如上曰大臣之意何如性源曰沁都舟師軍官雖爲統禦營而設而今於還設之後旣團束之軍官不必革罷依沁留所奏屬之鎭撫營似好矣濟恭曰旣是團束且非不願不必以統禦之復設還爲革罷依沁留所奏仍屬沁都似好矣上曰仍舊可也出擧條性源曰江華留守尹承烈奏對之際笑語相雜筵體不嚴至爲未安推考警責何如上曰依爲之出擧條承烈曰臣於統禦營還屬之後有所仰達者矣統御營當初移來番錢糧錢三道耗租作錢合二千九百六十八兩零內五月以前放下除餘數一千八百五十三兩零竝已還送而己亥移設之初有待變亭新建戰船掘浦等大役且以放料米穀初無移來者故財力之請得朝家本爲此也今於還屬之後待變亭喬固有之船泊處無事掘開旣無此大役亦有自前放下之需而今以自臣營別備取殖兼用於鎭撫城池修改補用之條添付以送誠爲無義喬營之不相往復狀請盡劃者恐涉不當然朝家若以還屬便同新設而軫念焉則所謂請得別備條用餘記簿今爲五千餘兩而屯田買取及船頭浦水門改造今番戰兵船改槊物力依謄錄上下其餘分債條爲二千兩矣以此移送恐合事宜矣至於屯田則土地在於沁府而喬營所屬之往來收稅不但有多少弊端本島之禁出穀物令甲甚嚴雖京上司初無一石米租上納則喬營亦何可冒禁輸去乎且喬營本有松家屯租爲軍需名色而移設之初旣不竝來自喬移沁則留置松家屯租自沁移喬則竝送新設屯租決無是理以此以彼屯穀勢難移送上曰只送債條錢亦似無妨矣命退諸臣以次退出